Michele Venier, titulâr de Friûlpoint, nus conte de sô dite nassude fasint maiutis in lenghe furlane e che cumò e fâs tant altri, simpri puartant indevant la Patrie in Friûl e tal mont
O incuintri Michele Venier, il titulâr de Friûlpoint, te sede e laboratori di Lauçà. Un lûc net e ordenât, ma plen di colôrs e di creativitât: o viôt, cun di fat, maiutis e altris prodots tant che cjicaris, posters, felpis, magnetis… Ducj cun scritis e grafichis par furlan. La Friûlpoint e je une dite che fin dal 1999 e prodûs e e vent tancj materiâi in marilenghe, tacant de nestre bandiere dal Friûl.
__
Michele, cemût ise nassude la Friûlpoint?
La storie di Friûlpoint e nas di lontan, ancje prime dal 1999, dade di principi de ativitât, cu la creazion di cualchi maiute pe associazion FAF Fantats Furlans. Dopo, gno pari al à scomençât la ativitât de dite apont intal ‘99 in maniere pionieristiche. Ae fin di une lungje esperience li di une grande dite di vistiari, o ai cjapât in man jo la ativitât proponint la robe in mût simpri plui cualitatîf e professionâl. La idee che nus à sburtât e je stade chê di alçâ il nivel de percezion dal Friûl e dal furlan metint a disposizion ogjets di vistiari di alte cualitât e di mode, leâts in maniere direte ae lenghe furlane o a ideis che a riclamin il Friûl. O vin alçade la cualitât de propueste ancje dal pont di viste dai materiâi, creant un prodot unic: lis nestris maiutis a son une nestre produzion che o fasìn fâ di pueste, sedi tant che coton che tant che design.
__
Aromai o sês deventâts un simbul dal Friûl: in gracie di voaltris, la nestre Patrie e viaze ancje vie pal mont, no mo?
Sì, inte sostance si sintìn i “inventôrs” dai prodots furlans, che si limitavin al massim ae rapresentazion de acuile dal Friûl: nô o sin lâts plui inlà, in mût di furnî un prodot a pâr e in bande di chei des gruessis marchis che però a son globalizadis; invezit, cui che al à alc di nestri al dîs simpri alc di origjinâl. Il Friûl cun nô al viaze pal mont, e je vere: o vin tantis richiestis che o sin braurôs di sodisfâ, e se cualchidun al vûl deventâ buteghîr ancje in maniere direte tal forest o sin simpri pronts a lâ incuintri a cualsisedi esigjence.
__
E la rispueste dai furlans chi in regjon cemût ise?
Al è clâr che il nestri al è un marcjât di nicje, cjatâ spazi intes buteghis che a àn za dut e di dut nol è facil, ma al è biel cjatâ negoziants apassionâts e che a crodin in cheste idee. A son prodots particolârs, ma la rispueste dal public e je ecezionâl e nus stimole a fâ robis simpri plui bielis e a continuâ cun entusiasim.
__
I prodots che a van di plui cuâi sono?
O disarès ducj, dai nestris prodots di ponte sicu maiutis e felpis, ai ogjets tant che scudielis, magnets, russacuts… Cuant che o scomencìn un progjet o curìn tant la cualitât, sedi grafiche che intai materiâi, e duncje se o rivìn a proponisi o vin une biele rispueste.
__
O viôt che o vês la bandiere cu la acuile in tancj formâts…
Sì, o vin decidût di fâ une produzion cun tancj formâts e fatis cul simbul plui impuartant dal Friûl. Formâts che a van dal classic lizêr a chel piçul pes motos, o al nautic che al dure di plui di picjâ tes astis. Dut cun presits concorenziâi e materiâl simpri disponibil in graciis di une produzion in grande cuantitât simpri a disposizion par buteghis e privâts. Si pues dî che o volìn onorâ la bandiere produsintle cu la alte cualitât Friûlpoint.
__
Dulà vendêso i vuestris prodots?
O vendìn on line midiant dal sît, ancje in Italie e Europe, in maniere direte li de nestre sede a Lauçà e soredut, pe comoditât di ducj, inte nestre rêt storiche di buteghis di distributôrs che e je simpri in espansion. Ciertis buteghis cu lis t-shirt, ciertis cui gadgets e vie indevant: lait a viodi sul sît o domandait al negoziant dal vuestri paîs, e se nol à i nestris prodots disêtji di procurâ!
__
Par finî, lis novitâts di chest an cualis sono?
Lis presentarìn man a man sui social e o podês lâ a viodi sul sît ducj i gnûfs prodots: par esempli l’an passât o vin mandât fûr lis bandanis/scjaldecuel, che e àn vût tant sucès. Chês che a fasin plui curiositât, clâr, a son lis gnovis maiutis. In tancj a spietin seneôs lis novitâts dal an. E alore us doi cualchi anticipazion, cence spiâ masse: o vin alc di plui classic su la acuile furlane, ma intune forme gnove. O vin une robe une vore particolâr e “rock” che o soi curiôs di viodi ce acet che e varà, po dopo une maiute une vore simpatiche che e seguìs la nestre classiche linie ironiche. E ancje une suntune curiositât storiche che i furlans si son dismenteâts. E dopo tant altri, ma o speri di vêus za incuriosîts avonde cussì. ❚
………………………………………………………………………………………………………
FOCUS. Parcè che la maiute si clame “T-shirt”
Cemût mai par inglês la maiute si clamie “T-shirt”? La rispueste che e da il vocabolari Treccani e je avonde intuitive: vele, voltade par furlan.
◆ T-shirt ‹tìi šë’ët› locuz. ingl. (propr. «cjamese a T», parcè che la forme dal indument e somee une T maiuscule; pl. T-shirts ‹… šë’ëts›), doprade par tal. tant che s.f. – Maiute di coton, a maniis curtis, blancje in origjin e doprade tant che indument intim masculin, metude di resint ancje tant che toc di vistiari unisex, sedi blancje sedi colorade in maniere varie e decorade, dispès cun scritis o dissens.
◆ Altris ipotesis plui fantasiosis a fasin rimontâ la origjin dal tiermin ae T di training, parcè che la maiute e jere doprade par alenâsi, o a chê di teenager, par vie che le metevin soredut i plui zovins.
◆ Il prin a doprâ il tiermin t-shirt intal 1920 al è stât il scritôr Francis Scott Fitzgerald intal so romanç “The side of Paradise”.
◆ La storie di chest indument e rimonte di fat al principi dal secul passât, intal 1904, cuant che une aziende di vistiari specializade intal intim, la Cooper Underwear Company, e à inventade une «canotiere par no maridâts» elastiche e a cuel taront. E jere calcolade però tant che un indument intim, che al sarès stât scandalôs esibî in public.
◆ Intai agns Cuarante lis fuarcis armadis statunitensis le àn adotade pes monturis dai propris soldâts. Il so ûs si à difondût duncje a larc in Europe dilunc de seconde vuere mondiâl, intant che intai Stâts Unîts e dispopolave intai colleges.
◆ La rivoluzion de T-shirt e jere scomençade. ❚ (D.V.)
…………………………………………………………………………………………………………
LINK & LEAMS
Si pues lâ a viodi i prodots de Friûlpoint sul sît www.friulpoint.it, o sui social facebook.com/Friulpoint e instagram.com/friulpoint/. Par informazions si pues scrivi une mail a info@friulpoint.it o clamâ il numar 348 3191449 (ancje whatsapp) ❚
fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk eng_Latn fur_Latn